SET ปิดเช้าพุ่ง 61 จุด ตาม “ดาวโจนส์” กระฉูด 1,627 จุด หลังสถานการณ์โควิด-19ดีขึ้น
SET ปิดเช้าพุ่ง 61 จุด ตาม "ดาวโจนส์" กระฉูด 1,627 จุด หลังสถานการณ์โควิด-19ดีขึ้น โดยดัชนีช่วงเช้าปิดที่ระดับ 1,199.69 จุด เพิ่มขึ้น 60.85 จุด หรือ 0.82% มูลค่าการซื้อขาย 4.97 หมื่นล้านบาท
7 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,199.69 จุด เพิ่มขึ้น 60.85 จุด หรือ 0.82% มูลค่าการซื้อขาย 4.97 หมื่นล้านบาท ขณะที่ดัชนีอุตสาหกรรมดาวโจนส์ เมื่อคืนนี้ (6 เม.ย.63) ปิดที่ระดับ 22,679.99 จุด ปรับตัวเพิ่มขึ้น 1,627.46 จุด หรือ 7.73%
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้รีบาวด์ตาม Sentiment ตลาดหุ้นทั่วโลกที่ปรับตัวขึ้นไปในช่วง 1-2 วันที่ผ่านมา และตลาดหุ้นในภูมิภาคเอเชียเช้านี้ส่วนใหญ่ก็เคลื่อนไหวในแดนบวกกัน โดยตลาดบ้านเราเช้านี้ปรับตัวขึ้นแรงมากหลังจากที่ปิดทำการไปเมื่อวานนี้ ขณะที่ตลาดอื่นบวกกันไปแล้ว ขานรับภาพรวมสถานการณ์การแพร่ระบาดไวรัสโควิด-19 ผ่อนคลายขึ้น จากจำนวนผู้ติดเชื้อที่เพิ่มขึ้นในอัตราที่ลดลง อย่างสหรัฐฯมีจำนวนผู้ติดเชื้อมีอัตราเร่งลดลง จึงมองเป็นบวกในระยะสั้น แต่มองว่าสถานการณ์การแพร่ระบาดยังไม่นิ่ง จึงยังไม่อยากรีบด่วนสรุป แต่ปัจจุบันก็ทำให้ความตึงเครียดน้อยลง
อย่างไรก็ดี วันนี้ให้ติดตามการประชุมคณะรัฐมนตรี (ครม.) ที่จะพิจารณามาตรการการช่วยเหลือ ซึ่งต้องรอดูรายละเอียดว่าจะเป็นอย่างไร แต่ก็เป็นความคาดหวังของผู้ได้รับผลกระทบจากการแพร่ระบาดไวรัสโควิด-19 และมาตรการช่วยเหลือนี้ก็ทำให้ตลาดผ่อนคลายขึ้น ส่วนกลุ่มพลังงานยังต้องรอติดตามการประชุมของกลุ่มประเทศผู้ส่งออกน้ำมัน (โอเปก) กับรัสเซียในวันที่ 9 เม.ย.นี้ ว่าจะมีการลดกำลังการผลิตหรือไม่
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะยังเคลื่อนไหวในแดนบวกได้ แต่ upside อาจจำกัดพร้อมให้แนวรับ 1,170 จุด ส่วนแนวต้าน 1,200 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT       มูลค่าการซื้อขาย  4,754.50 ล้านบาท  ปิดที่    37.75 บาท เพิ่มขึ้น  2.25 บาท
BAM     มูลค่าการซื้อขาย  3,248.18 ล้านบาท  ปิดที่    22.10 บาท เพิ่มขึ้น  1.00 บาท
AOT      มูลค่าการซื้อขาย  2,535.86 ล้านบาท  ปิดที่    56.00 บาท เพิ่มขึ้น  6.00 บาท
PTTEP  มูลค่าการซื้อขาย  2,347.41 ล้านบาท  ปิดที่    85.50 บาท เพิ่มขึ้น  6.50 บาท
GULF   มูลค่าการซื้อขาย  2,143.09 ล้านบาท  ปิดที่  162.50 บาท เพิ่มขึ้น 14.00 บาท